Erasmus Foggiában

Nekem volt szerencsém, a 2017/2018-as tanév őszi és tavaszi félévét is kint töltenem erasmussal ebben a dél-olasz városkában, amit egyáltalán nem bántam meg, hiszen felejthetetlen élményekben volt részem.

Az előzetes ügyintézés nem volt annyira nehéz, mint ahogyan azt vártam, hiszen mind az itthoni egyetemen, mind az olasz egyetemen viszonylag hamar válaszoltak az emailjeimre. Habár a dél-olasz lazaság meglátszik az ügyintézésben valamennyire, ezt mégis előnynek mondanám, mert elnézőbbek a határidők tekintetében.

Fontos tudni, hogy a foggiai egyetemen nincsen pszichológia szak, csak egyfajta tanári szak, aminek vannak pszichológiához kapcsolódó tantárgyai, és sajnos ezek is csak olasz nyelven érhetőek el. Ennek ellenére a tanárok a legtöbb esetben megengedik, hogy angolul vizsgázz, még akkor is, ha ők nem feltétlen beszélnek annyira jól angolul. Az olasz mentalitás azonban érezhető rajtuk is, mivel nagyon nehéz őket megtalálni az egyetemen, emailen elérni őket pedig a legtöbb esetben lehetetlen. A vizsgák miatt sem kell sokat aggódni, a követelmények gond nélkül teljesíthetőek.

A helyi erasmus diákszervezet (ESN) tagjai nagyon kedvesek és mérhetetlenül segítőkészek. Az ő segítségükkel sikerült nagyon könnyen szállást találni, viszont itt szeretném egy dologra felhívni a figyelmet. A facebookos erasmus csoportban folyamatosan osztanak meg számtalan szálláslehetőséget, ami egyfelől szuper, másfelől pedig nagyon résen kell lenni. Sok esetről hallottam, amikor a tulajdonossal vagy a lakással több gond volt a kelleténél, mert megpróbáltak a tulajdonosok még több pénzt kicsalni a diákokból. Habár nekem hatalmas szerencsém volt a szállásadómmal, hiszen az egyik diákszervezetes tag szülei voltak azok, azért szeretném javasolni, hogyha bármi problémátok van, ne féljetek kiállni magatokért, segítséget kérni a diákszervezettől, vagy esetleg elköltözni. (Ne aggódj, nem ez a normális itt, de sosem lehet tudni, hogy mibe botlik bele az ember.)

Az ESN minden héten szervezett valamilyen izgalmas programot, például: túrákat, bulikat, vetélkedőket, filmvetítéseket, egymás kultúrájának megismerését segítő estéket, amik mindig nagyon jó hangulatban teltek. A túrák keretében főleg a környék lenyűgöző nevezetességeit nézhettük meg, ahová biztos nem jutottam volna el nélkülük. Ezen kívül azonban szerveztek utakat Rómába, Nápolyba, Pompeii-be, Velencébe és Firenzébe is. Egyébként van egy másik csoport is a facebookon, akiket érdemes figyelni: „Erasmusland Foggia”, akik szintén szerveznek kirándulásokat és egyéb programokat is.

Foggia messze nem nevezhető a legszebb olasz városnak, és a közbiztonság sem a legmegfelelőbb, mégis ami engem a legjobban zavart, az a majdnem egész Dél-Olaszországra jellemző borzasztóan sok szemét az utcákon. Habár a központ felé véve az irányt ez javul egy nagyon kicsit, de még ott is elég szembetűnő. Ezt leszámítva, Foggiában is vannak kellemes parkok, és szép terek, ráadásul könnyen lehet találni kis piacokat, ahol friss gyümölcsöt és zöldséget kaphatsz, akár olcsóbban mint Magyarországon. Péntekenként délig pedig van egy nagy piac a város szélén, ahol mindenfélét lehet kapni. Érdemes főzni kint, sok pénzt takaríthatsz meg!

Mivel az erasmus alatt külföldi, nem olasz diákokkal voltam, az olasz diákokkal és emberekkel nem beszélgettem annyit, ami sajnos az olasz nyelvtanulásomban nem segített elő, nem voltam rákényszerítve ennek a jól hangzó nyelvnek az elsajátítására. Ettől függetlenül, ha több energiát szenteltem volna az olasznak, és bátran beszélgettem volna a helyiekkel, akkor hatalmas előnyt jelentett volna ez a nyelvi környezet. Így viszont szinte csak angolul kommunikáltam, ami rengeteget dobott az angol beszédkészségemen és bátorságomon. Használd ki, hogy egy másik országban vagy, és megtanulhatod annak az országnak a nyelvét!

Habár a szakmailag nem tudtam fejlődni, mégis szívből ajánlom mindazoknak, akik szeretnének egy másik országot körbe utazni, egy másik kultúrát megismerni és különböző, érdekes emberekkel találkozni. Biztos vagyok benne, hogy e nélkül a tapasztalat nélkül, nem tudtam volna Olaszországot ilyen mértékben bejárni, szinte minden különleges pontjára eljutni és nem vált volna a kedvenc országommá.

Mivel én főleg utazással töltöttem az időmet, szeretnék néhány az utazásban segítő honlapot és információt megosztani:

* **goeuro.com** (az országon belül megmutatja a legolcsóbb közlekedési lehetőségeket, mivel az országnak nincsen önálló busztársasága, mint Magyarországnak a volán)
* **flixbus.hu** (ez az egyik legegyszerűbb, és az esetek nagy részében a legolcsóbb megoldás mind Olaszország, mind a más országokba való eljutáshoz)
* **trenitalia.com** (a helyi vonattársaság honlapja, nem a legolcsóbb, de bizonyos helyekre csak velük lehet eljutni, a helyszínen automatákban érdemes megvenni a jegyet [ne felejtsétek el lepecsételni a jegyet utazás előtt, mert csak akkor érvényes!])
* **skyscanner.hu** (ha repülni jobban szeretsz)
* **booking.com** (szerintem mondanom se kell, hogy miért ☺)
* az ESN kártya amit kaptok, biztosít néhány kedvezményt például a Flixbusznál és a Ryanairnél is, amit érdemes kihasználni
* illetve érdemes elgondolkozni a Wizzair Discount Club kártyáján, amivel, az első alkalommal csak egy nagyon kicsivel kerül többe a jegy, viszont később több ezer forint kedvezményt nyújt, akár már a második utazásnál visszajön az ára, és egy évig érvényes
* utazz el Máltára és Szicíliába! Egyik sem olyan vészesen drága, és közel vannak. Kihagyhatatlanok! (Caprit is ide írnám, de ahhoz egy kicsit jobban bele kell nyúlni a pénztárcába, de egyszer élünk! ☺)
* Végül pedig: utazz, kirándulj, fedezd fel Olaszországot! Ez egy gyönyörű ország, használd ki, hogy itt tölthetsz több hónapot!

Sok sikert, és érezd nagyon jól magad kint! Ha bármilyen kérdésed van, nyugodtan keress meg! ☺

Szente-Varga Fruzsina